
הצעת חוק לתיקון פקודת המועצות המקומיות (מס' 37)
(מינוי אזרח ישראלי לראש מועצה ממונה), התשס"ד-2004

היו"ר יורי שטרן:

שלום, אנחנו דנים בהצעת חוק לתיקון פקודת המועצות המקומיות (מס' 37) (מינוי אזרח ישראלי לראש מועצה ממונה), התשס"ד-2004. מדובר באזרחות ישראלית חובה למי שימונה כראש המועצה המקומית במדינת ישראל. 

אלא שצריך לתקן את הנוסח שאושר. שם מדובר על מועצה ראשונה. בדקנו את זה עם היועצת המשפטית של הוועדה, למה זה חייב להיות מועצה ראשונה. אנחנו צריכים לתקן זאת. כעיקרון ממנים מועצה פעם אחת ואחר כך הולכים לבחירות. מה שקורה הוא שבשטח מסוים לפחות, ברמת הגולן, יש מינויים שניים ושלישיים ולא עושים בחירות. דרשתי ממשרד הפנים עריכת בחירות שם, לפני כמה חודשים. 

יחזקאל לביא:

הסבירו לך למה אי-אפשר לעשות שם בחירות. 

היו"ר יורי שטרן:

אני לא מקבל את זה, אבל אני לא יכול לכופף את המערכת. לדעתי זה לא נכון. בשטחים שהכרזנו עליהם שטחי מדינה אנחנו מתנהגים כאילו אנחנו הגוף הכובש. אנחנו לא מתייחסים לתושבים כאל אזרחי המדינה, לא במזרח ירושלים ולא ברמת הגולן. אנחנו לא דורשים מהם למלא את חובות האזרח, ואנחנו גם לא מתנהגים כריבון. 

אביטל שטרנברג:

אני לא בטוחה שסעיף 2 מאפשר להפעיל זאת לגבי מועצות אחרות. צריך לבדוק את זה. 

עדו בן-צבי:

דיברתי על זה עם עו"ד ביתן קודם לכן. אם המינוי נעשה לפי סעיף 38 לפקודת המועצות המקומיות – ואלה המקרים שבהם השר רשאי להורות על בחירת ראש מועצה חדש או מועצה חדשה או על מינוי ראש מועצה, וזה המקרה כאן ככל הנראה – אפשר להכניס גם שם שראש המועצה שהוא ממנה יהיה אזרח ישראלי. 

היו"ר יורי שטרן:

זה ראוי יותר. אחרת מדברים רק על מינוי מועצה ראשונה. 

נועה בן אריה:

בכל מצב שיש מועצה ממונה, מכל סיבה שהיא, זה תמיד יהיה אזרח ישראלי?

אביטל שטרנברג:

	כן. לי זה נראה קצת בעייתי, כי זה יכול להיות עובד מדינה, והוא לא חייב להיות אזרח, הוא יכול להיות תושב קבע. 

היו"ר יורי שטרן:

אם כן, אם הוא עובד המדינה, אז שיתמנה רק עובד מדינה שהוא אזרח ישראלי. מה זה האבסורד הזה?

אביטל שטרנברג:

	לתפקיד הזה של ממונה יכול להתמנות עובד מדינה, והוא לא חייב להיות אזרח. 

היו"ר יורי שטרן:

אז עובד המדינה שימונה לתפקיד ראש המועצה יהיה חייב להיות אזרח. זאת המשמעות. 

אביטל שטרנברג:
	
היות שאנחנו מרחיבים את זה על מועצות אחרות, ואני לא בטוחה שזה לא נושא חדש, נוצר דיסוננס מול עיריות, ששם הוראות כאלה לא קיימות. 

היו"ר יורי שטרן:

לא נכון, מה פתאום?

אביטל שטרנברג:

עירייה ממונה?

היו"ר יורי שטרן:

על מה את מדברת?

אביטל שטרנברג:

	סליחה, אני לא מוכנה שידברו אלי כך למרות שאני רק פקידה. 

היו"ר יורי שטרן:

	עו"ד שטרנברג, סליחה. אני פשוט לא רוצה להחזיר את הדיון לנקודת אפס. כשבוחרים ראש מועצה הוא חייב להיות אזרח. אמרנו, ושר הפנים הסכים עם זה, שלא נכון שלא תהיה חובה כזאת כשממנים מועצה, אם היא ישנה בבחירות. לכן עשינו את התיקון. 

אביטל שטרנברג:

	אבל אלו מועצות מקומיות, לא עיריות. אני אומרת לאדוני שאדוני עושה תיקון בנגזרת מצומצמת מאוד, כי מועצות מקומיות זה לא הרוב – זה בערך חצי, ואולי פחות. יש גם עיריות, ואז נוצר דיסוננס. זה מה שאמרתי. לא דיברתי על מהות התיקון. 

היו"ר יורי שטרן:

בסדר. 

אביטל שטרנברג:

אני לא בטוחה שאדוני יכול לתקן, לדעתי זה ממש יהיה נושא חדש, אבל אני מפנה את תשומת הלב לכך שיש עכשיו תיקון של שפיץ של הבעיה, ולא תיקון כללי. כעת זה יהיה בולט הרבה יותר. 

היו"ר יורי שטרן:

היו תקדימים לכך שבעיריות מונו אנשים שאינם אזרחים?

אביטל שטרנברג:

אני לא יודעת. 

יחזקאל לביא:

	מינוי ראשי מועצות ממונות שאינם אזרחים? אני לא זוכר. 

היו"ר יורי שטרן:

	טוב, אנחנו נעשה את התיקון כאן, ונתקן בהתאם את פקודת העיריות. 

עדו בן-צבי:

הכוונה לתיקון סעיף 2 וסעיף 38.

עדי ביתן:

זה סעיף 41, לא סעיף 38. זה מינוי ועדה לפי סעיף 38. אבל זה משהו חדש. 

נועה בן אריה:

זה בעייתי. 

היו"ר יורי שטרן:

	מה בעייתי? תסבירו בבקשה. 

נועה בן אריה:

זה שינוי מהותי מההצעה, ההצעה המקורית. 

היו"ר יורי שטרן:

	אני מפנה את השאלה לנציגי הממשלה. 

אביטל שטרנברג:

אין לנו עמדת ממשלה בעניין הזה. כל הזמן דיברנו על מועצה ראשונה. 

היו"ר יורי שטרן:

לא, לא דיברנו על מועצה ראשונה. 

אביטל שטרנברג:

כן, כי הסעיף היה על מועצה ראשונה והניסוח היה על מועצה ראשונה, בכל הכבוד. 

היו"ר יורי שטרן:

	בסדר, אבל בשבילי זאת היתה הפתעה. כי כל הזמן דיברתי על רמת הגולן, נתתי את רמת הגולן כדוגמה. 

אביטל שטרנברג:
	
הנה, זה כתוב: "מינה השר לפי הוראות צו הכינון מועצה ראשונה…". זה הנוסח הכחול. 

היו"ר יורי שטרן:

	לכן אמרתי: עשינו תיקון יותר מצומצם ממה שהיה בכוונתי לעשות כמחוקק, וגם בכוונת השר.

אביטל שטרנברג:

גם בנוסח המקורי זה היה כך. 

היו"ר יורי שטרן:

	למה ההתנגדות הזאת, אני לא מבין? יש פה צמצום של הכוונה המקורית של החקיקה וגם של הסכמת השר לחקיקה. דיברנו במפורש על רמת הגולן, ששם המינויים האלה קיימים בפעם המי יודע כמה.

אביטל שטרנברג:

	בניסוח כפי שהביאו אותו מדובר במועצה ראשונה. אנחנו מפנים את תשומת לב הוועדה לכך שייתכן שתיטען טענה של נושא חדש. אתם רשאים להחליט מה שאתם רוצים. 

יחזקאל לביא:

	אפשר להתערב בדיון רגע? שר הפנים מודע לעובדה שמדובר במקרה הזה,

אביטל שטרנברג:

	שר הפנים הוא לא ועדת השרים לחקיקה, מר לביא. 

יחזקאל לביא:

	הבנתי אותך טוב מאוד, תאמיני לי, אני יודע בדיוק איפה הוא עומד בנושא הזה מול ועדת השרים לחקיקה, ואני גם יודע שאם זה יגיע לוועדת השרים לחקיקה, אם שר הפנים ירצה בכך, זה יכול לעבור שם. אני גם מודע לדברים האלה. בואי נראה קודם כול מה עמדת שר הפנים לצורך העניין, כי הוא לפחות השר הממונה והוא הממנה. 

בנושא הזה עמדתו של שר הפנים – בעקבות שיחה עם חבר הכנסת שטרן – היתה שצריך לשנות את החוק כך שבנושא רמת הגולן נגיע למודוס ויונדי, לפתרון לבעיה. לכן היתה הסכמה שלו לעניין. שר הפנים גם מודע לכך שברמת הגולן מדובר במועצה מתמשכת ולא במועצה ראשונית. אלה העובדות. אני לא מציין יותר מזה כלום. 

היו"ר יורי שטרן:

בסדר. אם כן, איפה הנושא החדש? שזו לא מועצה ראשונה? זה לא נושא חדש לדעתי, כי הסיכום עם השר מעולם לא היה, 

יחזקאל לביא:

	אבל הוא מודע לכך שמדובר ברמת הגולן. 


עדו בן-צבי:

האם מעלים טענה של נושא חדש?

אביטל שטרנברג:

	אתם צריכים להפנות את תשומת לב הוועדה לכך, זה לא התפקיד שלי. לדעתי עלולה להיות בעיה בעניין הזה. 

היו"ר יורי שטרן:

לא צריכה להיות בעיה. עניין המועצה הראשונה לא עלה כאן בשום דיון. 

אביטל שטרנברג:

בכל הכבוד, זה מופיע גם בנוסח המקורי וגם בנוסח הכחול, אז אי-אפשר לומר שזה לא עלה. זה ישנו בנוסח, כך התייחסנו לזה, כי זאת המילה הכתובה, ואנחנו מכבדים את המילה הכתובה. אם אתם תחליטו שזה לא נושא חדש, זה עניין שלכם, לא שלנו. 

היו"ר יורי שטרן:

	בסדר, אז אני מחליט שלא. זה היה גם בנוסח הראשון?

עדו בן-צבי:

גם בנוסח המקורי היתה מועצה ראשונה. 

היו"ר יורי שטרן:

	אם כך, לא שמנו לב.

יחזקאל לביא:

אגיד לכם למה ניסחתם את זה כך, למה הייעוץ המשפטי בכנסת ניסח זאת כך. מלכתחילה, מתי ממנים מועצה כזאת? כאשר מקימים מועצה בפעם הראשונה. לא עלה על דעתם של מי שבדקו את הצעת החוק שיש גם מקרה אחר, שבו יש מועצה מתמשכת. 

היו"ר יורי שטרן:

אולי פספסנו את זה בדיון שבין קריאה טרומית לקריאה ראשונה. 

עדי ביתן:

השר מסכים לעיקרון. 

היו"ר יורי שטרן:

כלומר על כך שמדובר בכמה מינויים, לא במינוי ראשוני. 

עדי ביתן:

לא שאלתי אותו על כמה מינויים, אבל הוא מסכים לעיקרון שראש המועצה צריך להיות אזרח. 

עדו בן-צבי:

קודם כול נשאיר את סעיף 2, כי זה צריך לחול גם על מועצה ראשונה. לגבי מועצה מאוחרת יותר, 

אביטל שטרנברג:

	זאת ועדה.

עדו בן-צבי:

בסעיף 38 כתוב שהוא רשאי למנות ראש מועצה. אם כן, נכתוב: "למנות ראש מועצה שהוא אזרח ישראלי". 

נועה בן אריה:

	איך זה יהיה מנוסח?

עדו בן-צבי:

בסעיף 38א, אחרי "למנות ראש מועצה" יבוא: "שהוא אזרח ישראלי". הניסוח הסופי יהיה בשלב הבא. 

מעבר לכך צריך לבדוק את נושא יושב-ראש הוועדה הממונה. 

נועה בן אריה:

	שם יש המון אפשרויות. נכנסים לסעיפים שבהם ממנים ועדה ממונה מהמון סיבות. 

היו"ר יורי שטרן:

	מה מעמדה של ועדה ממונה בהשוואה למועצה?

יחזקאל לביא:
	
הכוונה לוועדה קרואה.

עדי ביתן:

זה עניין אחר. 

אביטל שטרנברג:

	לגמרי אחר. 

יחזקאל לביא:

	אין שם בעיה של ועדות קרואות. 

נועה בן אריה:

	היום, על-פי סמכויות השר, כמעט על-פי כל סעיף שני בפקודה אפשר לפזר את המועצה ולמנות ועדה קרואה. 

יחזקאל לביא:

הרי מדובר על מישהו שיהיה ראש מועצה ממונה בכל מקרה. נכון שבעבר היה לנו מקרה של ראש מועצה ממונה שהיינו צריכים להעבירו מתפקידו, להציע לו שיפסיק להיות ראש מועצה, בגלל בעיות של ניהול. אבל הדברים חריגים כל כך שחבל להתאמץ בעניין הזה. 

היו"ר יורי שטרן:

אתה מדבר על אפשרות של מינוי ועדה קרואה. 

יחזקאל לביא:

	האפשרות שימנו ועדה קרואה על ראש מועצה ממונה – זה דבר שקשה להאמין שיקרה. 

היו"ר יורי שטרן:

יותר קל למנות את המועצה כולה. על כל פנים, אל תכעסי, עו"ד שטרנברג, לא התכוונתי להשתלח בך. אולי אני כועס על עצמי ש"פספסתי" את הנושא הזה של מועצה ראשונה. לא הבנתי למה המילה הזאת מופיעה פה, ופניתי ליועצת המשפטית, והיא הסבירה לי. אתם מכירים את פקודת המועצות, ובשבילי זה קטע שהוצא מההקשר. נקרא את הצעת החוק. 

עדו בן-צבי:

אני קורא את הצעת החוק, קודם כול את מה שהיה עד עכשיו. נוסף על כך, בסעיף 2 להצעת החוק יהיה : "בסעיף 38, בסעיף קטן (א), אחרי 'למנות ראש מועצה' יבוא 'שהוא אזרח ישראלי'".

היו"ר יורי שטרן:

	תודה. אני מעלה את זה להצבעה: בעד פה אחד. אין מתנגדים, אין נמנעים. 

מה לגבי פקודת העיריות?

אביטל שטרנברג:

זאת צריכה להיות הצעת חוק חדשה. 

היו"ר יורי שטרן:

ואז זה צריך לכלול גם את הוועדות הקרואות?

אביטל שטרנברג:

	לא בטוח.

יחזקאל לביא:

זה מסבך מאוד את העניין. 

היו"ר יורי שטרן:

	טוב, קודם כול הצעת החוק אושרה. אני רוצה לשמוע הבהרה קצרה, למה זה מסבך? 


יחזקאל לביא:

זה יגרום לבעיה שתעכב את היכולת לפעול בנושא הזה. 

היו"ר יורי שטרן:
	
היה מקרה של ועדה קרואה שבראשה עמד מישהו שאינו אזרח?

עדי ביתן:

עובד מדינה יכול להיות תושב. 

יחזקאל לביא:

	לכאורה, על פניו, מאחר שאפשר למנות עובד מדינה, ויכול להיות עובד מדינה שהוא תושב קבע ואינו אזרח, יכולה להיווצר בעיה. 

היו"ר יורי שטרן:

	אם כך, למה שימנו אותו?

יחזקאל לביא:

	למה קיבלו אותו כעובד מדינה?

היו"ר יורי שטרן:

בכל זאת זה הרבה פחות ייצוגי.

יחזקאל לביא:

	ואם הוא עובד מדינה במערכת שהיא כן ייצוגית?

היו"ר יורי שטרן:

אנחנו מדברים על שלטון, שלטון מקומי במקרה הזה. השלטון צריך להיות בידי האזרחים, מיוצג על-ידי אזרחים. כך נראה לי. 

אביטל שטרנברג:

	דיה לצרה בשעתה. 

עדי ביתן:

כשתבוא הצעת חוק, נתייחס לזה. 

נועה בן אריה:

	ועדה קרואה היא לא ייצוגית, היא פועלת להבראת הרשות, על-פי סמכויות ניהול. זה לא כמו להסתכל על הרשות כרשות. זו ועדה מקצועית. 


היו"ר יורי שטרן:

העיר לוד נוהלה על-ידי ועדה קרואה במשך כמה שנים, שלוש שנים. מבחינת תושב העיר, ראש העיר הוא ראש העיר, גם כשהוא ראש ועדה קרואה. 

נועה בן אריה:

	הכול נתפס אחרת: הניהול אחר, גם הוא הופך להיות ניהול להבראת הרשות, כל כולו מתמקצע, יש לו הרבה פחות פנים ייצוגיים. יש שוני מהותי. צריך לחשוב אם כשממנים ועדה מקצועית לנהל את הרשות, יהיה נכון לומר שעובד מדינה שמתמנה לכך יהיה חייב להיות אזרח. אני מעלה כזאת כתהייה ואינני מביעה עמדה. 

יחזקאל לביא:

אני מסכים עם התהייה של עו"ד בן אריה. 

נועה בן אריה:

	צריך לחשוב על זה. 

היו"ר יורי שטרן:

בעירייה יכולה לקום מועצה ראשונה שהיא ממונה?

אביטל שטרנברג:

	כן, כשמקימים עיר חדשה. הסיכוי שזה יקרה בקרוב אינו גדול. 

יחזקאל לביא:

קודם כול, כפי שאומרת עו"ד שטרנברג, אין לכך סיכוי כרגע. 

נועה בן אריה:

	אלא אם עושים איחודים. 

יחזקאל לביא:

אלא אם עושים איחוד שלא באמצעות בחירות. לא ילכו על דבר כזה. 

נועה בן אריה:

אבל לשר יש סמכות לכך. אל תגיד שלא. 

יחזקאל לביא:

צריך סיבה מאוד כבדה לכך. אי-אפשר לעשות את זה במהירות, "חפ-לפ". חבל על המאמץ. 

היו"ר יורי שטרן:

אתה לא רואה את זה כאפשרות, אם כן. 

תודה. 
הישיבה ננעלה בשעה 10:30.
